РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/485-13

9. децембар 2013. године

Б е о г р а д

З А П И С Н И К

60. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 6. ДЕЦЕМБРА 2013. ГОДИНЕ

 Седница Одбора је почела у 22,25 часова.

 Седницом је председавала Весна Ковач, председница Одбора.

 Поред председнице Одбора, седници су присуствовали чланови Одбора: Зоран Антић, Верољуб Арсић, Војислав Вујић, Жика Гојковић, Зоран Касаловић, Радмило Костић, Милорад Мијатовић, Душица Николић, Драган Томић и Александар Сенић.

 Седници је присуствовао и народни посланик Владимир Маринковић, заменик члана Одбора Милорада Мијатовића.

 Седници нису присуствовали чланови Одбора: Божидар Ђелић, Бојан Ђурић, Радојко Обрадовић, Золтан Пек, Ђорђе Стојшић и Момо Чолаковић, нити њихови заменици.

На предлог председника, Одбор је већином гласова (9 „за“) утврдио следећи

Д н е в н и р е д

1. Подношење амандмана Одбора на чл. 3. и 6. Предлогa закона о изменама и допунама Закона о буџетском систему, у Дану за гласање.

**Прва тачка дневног реда** ПОДНОШЕЊЕ АМАНДМАНА ОДБОРА НА ЧЛ. 3. И 6. ПРЕДЛОГA ЗАКОНА О ИЗМЕНАМА И ДОПУНАМА ЗАКОНА О БУЏЕТСКОМ СИСТЕМУ, У ДАНУ ЗА ГЛАСАЊЕ

 Председник Одбора је обавестила да је Народна скупштина у току гласања о Предлогу закона у појединостима застала с одлучивањем и затражила од Одбора да усагласи усвојене амандмане међусобно и са текстом Предлога закона и достави извештај о насталој несагласности с амандманима, којима се те несагласности отклањају.

 Одбор је већином гласова (8 „за“) одлучио да поднесе амандман на члан 3. Предлога закона.

 Одбор је већином гласова (9 „за“) одлучио да поднесе амандман на члан 6. Предлога закона.

 На основу члана 165. став 3. Пословника Народне скупштине, Одбор је поднео следећи

И З В ЕШ Т А Ј

Одбор је, у складу са чланом 165. став 2. Пословника Народне скупштине, поднео амандмане на чл. 3. и 6. Предлога закона о изменама и допунама Закона о [буџетском систему](http://www.parlament.gov.rs/upload/archive/files/cir/pdf/predlozi_zakona/2524-13.pdf).

За известиоца Одбора на седници Народне скупштине одређена је Весна Ковач, председник Одбора.

АМАНДМАН I

 У Предлогу закона, у члану 3, ст. 1, 2. и 3. новопредложеног члана 103б, речи: „члана 27е ст. 34, 35. и 37. овог закона” замењују се речима: „члана 27е ст. 34, 35, 36. и 37. овог закона”.

О б р а з л о ж е њ е

 Предложеним амандманом усклађују се одредбе члана 3. са прихваћеним решењем из амандмана који су, на члан 1. Предлога закона, заједно поднеле народни посланици Весна Ковач и Славица Савељић.

АМАНДМАН II

 У Предлогу закона, у члану 6. после става 3, додају се ст. 4. и 5. који гласе:

 ''Новчаном казном у износу од 500.000 до 2.000.000 динара казниће се за прекршај корисник јавних средстава из става 1. овог члана ако не поштује одредбе из става 3. овог члана.

 Новчаном казном од 30.000 до 2.000.000 динара казниће се за прекршај одговорно лице корисника јавних средстава из става 1. овог члана ако не поштује одредбе из става 3. овог члана.''

О б р а з л о ж е њ е

Предложеним амандманом усклађују се одредбе прихваћеног амандмана Одбора за финансије, републички буџет и контролу трошења јавних средстава на члан 6. Предлога закона, са преосталим текстом Предлога закона. С обзиром на то да је за заснивање радног односа и ангажовање лица по уговору о делу, по уговору о привременим и повременим пословима, преко омладинске и студентске задруге, као и ангажовање лица по другим основима у Народној скупштини и независним државним органима и организацијама из става 1. овог члана неопходна сагласност надлежног одбора Народне скупштине, потребно је, као што је у члану 3. предвиђено за друге кориснике јавних средстава, санкционисати наведене државне органе који не испуне ову Законом утврђену обавезу.

 За известиоца Одбора, на седници Народне скупштине, одређена је Весна Ковач, председник Одбора.

 Тонски снимак 60. седнице Одбора чини саставни део овог записника.

 Седница Одбора је закључена у 22,30 часова.

 СЕКРЕТАР ПРЕДСЕДНИК

 Милена Сандић Весна Ковач